Document ID: 32004D0598

KOMISIJAS LĒMUMS
(2004. gada 13. augusts)
par Kopienas finansiālo ieguldījumu klasiskā cūku mēra izskaušanai Luksemburgā 2003. gadā
(izziņots ar dokumenta numuru K(2004) 3084)
(Autentisks ir vienīgi teksts franču valodā)
(2004/598/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 3. panta 3. punktu un 5. panta 3. punktu,
tā kā:
(1)
Klasiskais cūku mēris uzliesmoja Luksemburgā 2003. gadā. Šīs slimības parādīšanās ir nopietns risks Kopienas mājlopu populācijai.
(2)
Lai palīdzētu izskaust slimību tik ātri, cik vien iespējams, Kopiena var veikt finansiālu ieguldījumu par atbilstīgajām izmaksām, kuras rodas dalībvalstī, kā tas ir paredzēts Lēmumā 90/424/EEK.
(3)
Saskaņā ar Padomes 1999. gada 17. maija Regulas (EK) Nr. 1258/99 par kopējas lauksaimniecības politikas finansēšanu (2), 3. panta 2. punktu veterināros un augu veselības pasākumus, kuri veikti saskaņā ar Kopienas noteikumiem, finansē no “garantu” iedaļas Eiropas Lauksaimniecības vadības un garantu fondā. Šo pasākumu auditēšanu nosaka minētās regulas 8. un 9. pants.
(4)
Kopienas finansiālā ieguldījuma izmaksa ir jāpakļauj nosacījumam, ka plānotās aktivitātes patiesībā tika realizētas, un pilnvarotās iestādes nodrošina visu nepieciešamo informāciju noteiktos gala termiņos.
(5)
2004. gada 12. martā Luksemburga iesniedza oficiālu pieprasījumu atmaksāt visus izdevumus, kuri radās tās teritorijā. Saskaņā ar šo pieprasījumu tika izkauts 1 351 dzīvnieks.
(6)
Lēmuma 90/424/EEK 3. pantā lietotie termini “ātra un atbilstoša kompensācija lopkopjiem”, “pieņemamie maksājumi” un “attaisnotie maksājumi” un atbilstīgo izdevumu kategorijas zem “citi maksājumi”, kuri saistīti ar obligāto izkaušanu, arī ir jādefinē.
(7)
Šajā lēmumā paredzētie pasākumi ir saskaņā ar Barošanas ķēdes un dzīvnieku veselības pastāvīgās komitejas atzinumu.
IR PIEŅĒMUSI ŠO LĒMUMU.
1. pants
Kopienas finansiālā ieguldījuma piešķiršana Luksemburgai
Lai izskaustu klasisko cūku mēri 2003. gadā, Luksemburga var iegūt no Kopienas finansiālo ieguldījumu 50 % apmērā no izdevumiem, kuri radušies saistībā ar:
a)
ātru un adekvātu kompensāciju lopkopjiem, kuri bija spiesti izkaut savus mājdzīvniekus, kā daļu no pasākumiem, lai izskaustu klasiskā cūku mēra uzliesmojumu 2003. gadā saskaņā ar Lēmuma 90/424/EEK 3. panta 2. punkta 1. un 7. ievilkumu un saskaņā ar šo lēmumu;
b)
operatīvajiem izdevumiem, kuri ir saistīti ar dzīvnieku izkaušanu, liemeņu un produktu iznīcināšanu, telpu tīrīšanu un dezinfekciju un inficētās iekārtas tīrīšanu un dezinfekciju vai, ja nepieciešams, iznīcināšanu, saskaņā ar Lēmuma 90/424/EEK 3. panta 2. punkta 2. un 3. ievilkumu un saskaņā ar šo lēmumu.
2. pants
Definīcijas
Šajā lēmumā tiek piemērotas šādas definīcijas:
a)
“ātra un atbilstoša kompensācija lopkopjiem” nozīmē maksājumu 90 dienu laikā pēc dzīvnieku izkaušanas kā kompensāciju atbilstoši tirgus vērtībai saskaņā ar 3. panta 1. punktā minēto;
b)
“pieņemamie maksājumi” nozīmē maksājumus materiālu vai pakalpojumu iegādei samērīgās cenās salīdzinājumā ar tirgus cenām pirms klasiskā cūku mēra uzliesmojuma;
c)
“attaisnotie maksājumi” nozīmē maksājumus par to materiālu vai pakalpojumu iegādi, kuru būtība un tiešā saistība ar piespiedu dzīvnieku izkaušanu saskaņā ar 1. panta a) apakšpunktu tiek pierādīta.
3. pants
Atbilstīgie maksājumi, kurus sedz Kopienas finansiālais ieguldījums
1. Maksimālā summa par dzīvnieku kā kompensācija dzīvnieku īpašniekiem balstās uz dzīvnieku tirgus vērtību, kāda tā bija pirms to inficēšanās vai izkaušanas.
2. Ja kompensācijas maksājumi, ko veic Luksemburga saskaņā ar 1. panta a) apakšpunktu, tiek izmaksāti pēc 90 dienu gala termiņa, kurš minēts 2. panta a) apakšpunktā, atbilstīgās summas par izdevumiem, kuri tiek veikti pēc gala termiņa, tiek samazinātas šādi:
-
par 25 % maksājumiem, kuri veikti starp 91. un 105. dienu pēc dzīvnieku izkaušanas,
-
par 50 % maksājumiem, kuri veikti starp 106. un 120. dienu pēc dzīvnieku izkaušanas,
-
par 75 % maksājumiem, kuri veikti starp 121. un 135. dienu pēc dzīvnieku izkaušanas,
-
par 100 % maksājumiem pēc 135. dienas pēc dzīvnieku izkaušanas.
Tomēr Komisija pielietos dažādu laika skalu un/vai zemākus samazinājumus vai vispār nesamazinās summu, ja tiek atklāti ārkārtēji administratīvi nosacījumi konkrētiem pasākumiem vai ja Luksemburga iesniedz citus labi pamatotus attaisnojumus.
3. 1. panta b) apakšpunktā minētās izmaksas, kuras ir atbilstīgas finansiālā ieguldījuma saņemšanai var būt tikai tās, kuras minētas III pielikumā.
4. Finansiālā ieguldījuma aprēķinā neieskaita:
a)
pievienotās vērtības nodokli;
b)
ierēdņu algas;
c)
citu atklāto materiālu, nevis palīgmateriālu izmantošanu.
4. pants
Maksājumu nosacījumi un pavadošie dokumenti
1. Kopienas finansiālais ieguldījums tiek noteikts saskaņā ar Padomes Lēmuma 90/424/EEK 41. pantā noteikto procedūru, pamatojoties uz:
a)
prasību, kura ir iesniegta saskaņā ar I un II pielikuma 2. punktā noteiktajiem termiņiem;
b)
detalizētajiem dokumentiem, kuri apstiprina prasībā minētos skaitļus saskaņā ar a) apakšpunktu;
c)
Komisijas uz vietas veikto pārbaužu, ja tādas bijušas, rezultātiem saskaņā ar 5. pantu.
Dokumentiem, kuri minēti b) apakšpunktā, kā arī attiecīgajai komerciālajai informācijai, jābūt pieejamai Komisijai tās uz vietas veikto pārbaužu gadījumā.
2. Prasība, kura minēta 1. punkta a) apakšpunktā, jānodrošina datorizētā formā saskaņā ar I un II pielikumu 60 kalendāro dienu laikā pēc pašreizējā lēmuma paziņošanas.
Ja šie termiņi netiek ievēroti, tad finansiālie ieguldījumi no Kopienas tiek samazināti par 25 % par katru nokavēto mēnesi.
5. pants
Komisijas uz vietas veiktās pārbaudes
Komisija var veikt pārbaudes uz vietas, sadarbojoties kompetentajām nacionālajām institūcijām attiecībā uz klasiskā cūku mēra izskaušanas pasākumu izpildi un attiecīgajām izmaksām.
6. pants
Saņēmēji
Šis lēmums ir adresēts Luksemburgas Lielhercogistei.
Briselē, 2004. gada 13. augustā

Labels: 18
17
19
6